ועדת הכספים, כנסת 20, פרוטוקול מספר 396, 2016-06-28 12:20

משה גפני: אני עובר לסעיף האחרון על סדר היום: שינויים בתקציב לשנת 2016.

משה גפני: כפי שקבענו, יהיה נוהל בהעברות רגילות ובעודפים.

משה גפני: אני לא הגעתי עד לרגע זה להסכמה עם אגף התקציבים.

מיקי רוזנטל: למה בכלל צריך הסכמה?

מיקי רוזנטל: אנחנו קבענו נוהל.

מיקי רוזנטל: אדוני לא היה צריך בכלל לפתוח את הישיבה כשלא עומדים בנוהל, והם לא עומדים בנוהל.

משה גפני: העברות ועודף שהגיעו על פי הנוהל וקיבלו את האישור מהלשכה המשפטית יעמדו כאן לדיון, מה שלא הגיע על פי הנוהל לא עומד לדיון.

משה גפני: רשימת העודפים הגדולה שנשלחה לפי הסיכום הקודם לא עומד לדיון, להוציא את משרד הפנים ששלח על פי הנוהל.

משה גפני: אני רוצה שתדעו שיש לי קושי עצום, לא סתם.

מיקי רוזנטל: גם לנו.

מיקי רוזנטל: אנחנו רוצים שמשרדי הממשלה יתפקדו.

משה גפני: יש לי קושי עצום.

משה גפני: הקושי העצום הוא בכך שאני עומד, ואני מתכוון לעמוד בזה גם הלאה, לשמור על הנוהל שקבענו.

משה גפני: אמרנו את זה גם לבג"ץ.

משה גפני: אמרתי גם לאגף התקציבים ולמשרדי הממשלה שאת מי שיביא על פי הנוהל אני אשים על סדר היום, את מי שלא יביא על פי הנוהל אני לא אשים על סדר היום.

משה גפני: אל תחשבו שמצבי קל בעניין הזה.

משה גפני: יש משרדים עם תקציבים חיוניים שמתעכבים בגלל המציאות הזאת שאגף התקציבים לא פועל על פי הנוהל.

משה גפני: מה שיהיה כאן על סדר היום זה מה שאושר והוא על פי הנוהל.

משה גפני: מה שלא על פי הנוהל לא עומד לדיון.

עודד פורר: הנוהל, לפחות לגבי עודפים, כמישהו שביקש את העניין הזה, הוא לראות במקרו את המספרים 3 שנים אחורה של כל משרד.

עודד פורר: קיבלנו את המספרים האלה בעודפים לגבי כל משרד.

עודד פורר: לא ביקשנו פירוט שהוא פירוט שיורד לרמת דברי הסבר.

מיקי רוזנטל: צריך דברי הסבר בכתב.

מיקי רוזנטל: לא נמסרו לנו דברי הסבר בכתב.

אראל מרגלית: אדוני היושב-ראש, עבדנו איתך יד ביד כולנו.

אראל מרגלית: אני מזכיר גם לאלה שכרגע עברו מהאופוזיציה לקואליציה.

אראל מרגלית: בואו נזכור את רוח הדברים של ועדת הכספים.

אראל מרגלית: ברוח הדברים של ועדת הכספים סיכמנו נוהל שהצבענו עליו.

אראל מרגלית: ברמה הסטטוטורית אנחנו לא יכולים לפעול אחרת.

אראל מרגלית: אם אנחנו רוצים לקבל נוהל חדש, נעשה הצבעה על נוהל חדש.

אראל מרגלית: אנחנו כיבדנו אחד את השני.

אראל מרגלית: סיכמנו תחת ההנהגה שלך שאנחנו מקבלים בכתב את מה שצריך לעבור.

אראל מרגלית: בפגרה התכנסנו כי ביקשו העברות.

אראל מרגלית: בפגרה באנו, אמרנו מה מפריע לנו ולמה אנחנו לא מעבירים את הכספים.

אראל מרגלית: ביקשנו עוד פעם לעמוד בנוהל.

אראל מרגלית: אתה בעצמך נתת להם את זה בצורה מסודרת.

אראל מרגלית: אני מתפלא.

אראל מרגלית: אם מישהו בעולם עסקי היה צריך לקבל מיליארדים וכדי לקבל אותם הוא היה צריך להגיש מסמך ולא היה מגיש, הייתי שולח אותו לעשות קורס במו"מ.

אראל מרגלית: רבותיי, אני לא מבין למה לא מגיש לנו משרד אחרי משרד מה הוא רוצה בצורה מסודרת.

אורלי לוי אבקסיס: כנראה לא נוח להם.

אראל מרגלית: אנחנו רוצים שמדינת ישראל תתנהל, אנחנו רוצים שאנשים יקבלו את התקציבים שלהם.

אראל מרגלית: אנחנו לא נהיה מוכנים להעברה שלא עומדת בקריטריונים שביחד קבענו.

מיקי רוזנטל: אדוני היושב-ראש, אני מתקשה להבין.

מיקי רוזנטל: אני חושב שאנחנו צריכים לקבל תשובה חד-משמעית ופומבית למה האוצר מתעקש שלא לעמוד בנוהל.

משה גפני: בכתב.

מיקי רוזנטל: הוא שולח לנו כתבי חידה סיניים עם ערימות של מספרים שאין מאחוריהם שום הסבר.

מיקי רוזנטל: אדם סביר כמוני לא מסוגל להבין אותם.

מיקי רוזנטל: אני חושב שאנחנו צריכים לקבל על עניין הזה תשובה חד משמעית.

מיקי רוזנטל: גם אנחנו רוצים להעביר את הכסף, אנחנו לא רוצים לתקוע את עבודת הממשלה.

מיקי רוזנטל: המשרדים שמאוד רוצים את הכסף שולחים הסברים.

מיקי רוזנטל: קיבלנו ממשרד הבריאות וממשרדים אחרים הסברים מפורטים כמו שראוי.

מיקי רוזנטל: משרד האוצר, שבנוהל כתוב הוא צריך להביא את ההסברים, עומד בתוקף על עמדתו שלא להעביר את ההסברים.

מיקי רוזנטל: צריך לקבל תשובה חד משמעית למה הם לא עומדים בנוהל.

מיקי רוזנטל: אסור לנו להיענות לשום בקשה שלא עומדת בנוהל.

מיקי רוזנטל: אני באמת מתקשה להבין, עבודתנו היא לפקח על הכסף הזה, זה כסף ציבורי.

מיקי רוזנטל: איך רוצים שנצביע אם אנחנו בעצמנו לא מצליחים להבין?

מיקי רוזנטל: אם אנחנו נאפשר את הדבר הזה, אנחנו נעשה דבר מופקר ולא אחראי.

אראל מרגלית: תעבירו את הפירוט.

עודד פורר: אני אגיד לך מה מרגיז אותי בעניין הזה.

עודד פורר: אני כועס על שני הצדדים, גם על אגף התקציבים וגם על הוועדה, לפחות בעניין שאותו בדקתי.

עודד פורר: שאלתי בדיוני הוועדה האם המסמך שהועבר הוא מספיק.

עודד פורר: ברגע שראיתי את המייל ממשרד הבריאות הבנתי שיש משרד ששלח משהו אחד ומשרדים ששלחו משהו אחר.

עודד פורר: מה מרגיז אותי בכל העניין הזה?

עודד פורר: מרגיז אותי אגף התקציבים שמסובב פה את כולנו על האצבע הקטנה.

עודד פורר: כשיצאתי אחרי אותה ישיבה שעשינו פה בפגרה, אמרו לי לפנות לאתר האינטרנט לחפש את הנתונים.

עודד פורר: זאת תשובה שאני לא מצליח להבין.

עודד פורר: איך פקיד בכיר בשירות הממשלתי, והייתי פקיד בכיר בשירות הממשלתי, עונה תשובה כזאת לחבר כנסת?

עודד פורר: מעולם לא הייתי מעיז לענות ככה לחבר כנסת.

עודד פורר: אם אגף התקציבים אומר שכל המשרדים כמקשה אחת, אין שום בעיה, יביא אגף התקציבים את כל המשרדים מפורטים כמקשה אחת, נדון בהם כמקשה אחת, לא שעם התקציבן של משרד הפנים שלא שלח או תקציבן אחר שלא שלח הם יסגרו חשבון.

עודד פורר: אני לשיטה הזאת לא מוכן להסכים.

עודד פורר: אני לא מוכן לדון בהעברות האלו.

עודד פורר: אם העברות כאלו יגיעו לדיון, בכוונתי להתנגד.

באסל גטאס: אני מבין שהנוהל נעשה בכוונה מקצועית של שקיפות ופיקוח נכון, אבל האם השימוש בנוהל כפוף לשיקולים קואליציוניים ולכיפופי זרועות בינך ובין האוצר?

באסל גטאס: במידה ולא נשתמש בנוהל והוא יהיה כפוף לכל מיני כיפופי ידיים ועיגולי פינות וכו', האם לנו, חברי הכנסת, יהיה מותר לפנות לבג"ץ, או שלשיטת הקואליציה הנוכחית חברי כנסת לא יכולים לפנות לבג"ץ נגד שימוש לא נכון בנוהל שהם קבעו?

משה גפני: אני לא זוכר מקרה כזה שהיה יושב-ראש ועדת כספים מהקואליציה שמנהל עד לרגע זה מאבק כזה מול אגף התקציבים.

משה גפני: אני קבעתי את הנוהל יחד איתכם.

משה גפני: נקבע נוהל שהועבר גם לבג"ץ.

משה גפני: אנחנו העברנו והצבענו עליו.

משה גפני: גם אגף התקציבים והמדינה העבירו אותו.

משה גפני: באגף התקציבים אמרו שיש להם קשיים עם קיום הנוהל.

אראל מרגלית: תסביר לנו מה הם הקשיים.

משה גפני: אני לא יודע.

משה גפני: יש קשיים.

משה גפני: אנחנו פתוחים לדיבורים.

משה גפני: נדון כל חברי הוועדה מה הם הקשיים.

משה גפני: בינתיים צריך לפעול על פי הנוהל, אחרת אי אפשר להעביר העברות או עודפים.

משה גפני: שלחתי מכתב לאגף התקציבים שכולכם ראיתם אותו.

משה גפני: קיבלתי תשובה שכולכם ראיתם אותה.

משה גפני: אגף התקציבים אמר שהוא סבור שלא צריך להביא עודפים לאישור ועדת הכספים.

משה גפני: הוא כותב דברים שהם ממש לא היו בנוהל.

משה גפני: יש נוהל.

משה גפני: אני משנה ממה שהיה עד היום.

משה גפני: לא אגף התקציבים לבדו חייב לתת את תמונת המצב לחברי הוועדה, יכול גם המשרד, אם הוא כותב את ההיסטוריה, אם הוא כותב את ההסבר, כמו שהיה עם משרד הרווחה, כמו שהיה עם משרד התיירות שהצבענו פה אחד.

משה גפני: יש משרדים בודדים , כמו משרד הפנים, המשרד להגנת הסביבה, משרד ראש הממשלה, משרד הבריאות, המשרד לביטחון פנים, שהביאו לנו את ההסברים.

משה גפני: אני לא רוצה לדבר על מה שקורה מאחורי הקלעים.

משה גפני: זה המצב כרגע.

משה גפני: ברגע שיגיע ממשרד מה שעומד בנוהל, דוגמת חנן פריצקי, התקציבן של משרד הרווחה, שישב פה והביא את הפירוט כמו שצריך, נצביע.

משה גפני: אם יבוא משרד הקליטה ויעביר בכתב כמו המשרדים ההם, אני שם את זה כסעיף ראשון בסדר היום מיד כשזה מגיע.

משה גפני: אני לא אעכב שום משרד.

מיקי רוזנטל: אנחנו צריכים זמן כדי להבין וללמוד.

משה גפני: אתה צודק, צריך יומיים כדי שהחברים יוכלו לעבור על זה.

משה גפני: אני לא מעכב את זה.

משה גפני: אחרי שעוברים היומיים שבהם החברים יכולים לקרוא, יתקיים דיון, יבוא נציג אגף התקציבים או נציג המשרד.

משה גפני: אני לא אעכב את זה.

משה גפני: אני לא אעשה פוליטיקה עם הסיפור הזה.

משה גפני: אין לי בעניין הזה שום נושא פוליטי.

משה גפני: את מה שהלשכה המשפטית תגיד שעומד בנוהל אני מביא.

משה גפני: אלא מה?

משה גפני: יש משרדים שלא רוצים לריב עם אגף התקציבים.

משה גפני: זאת תמונת המצב.

סתיו שפיר: מה שקורה פה מאוד עצוב לי, אני אגיד לכם גם למה.

סתיו שפיר: הנוהל הזה לא פותר את הבעיה של העברות התקציביות.

סתיו שפיר: יש כ-1000 העברות תקציביות בשנה שמשנות לחלוטין את כל התקציב.

סתיו שפיר: עכשיו עברנו לתקציב דו-שנתי.

סתיו שפיר: מה שיקרה אחרי השנה הראשונה של התקציב זאת קטסטרופה.

סתיו שפיר: משרד האוצר יגיע לפה – הוא יקרא לזה עדכון - ופשוט ישנה את כל התקציב באמצעות העברות תקציביות.

סתיו שפיר: הוא ידלג מעל הכנסת, הוא ידלג מעל קבלת החלטות רצינית של שרי הממשלה.

סתיו שפיר: השיטה הזאת היא השורש של הרבה מאוד מהשחיתות שאנחנו רואים במערכת.

סתיו שפיר: הנוהל, מה שהוא בא לספק זה אפילו לא קשור כדי לפתור את השיטה הזאת, זה בסך הכל לתת לנו, חברי הכנסת, תנאים מינימאליים לקיים פה הצבעה רצינית.

סתיו שפיר: על מה האוצר בכלל מתווכח?

סתיו שפיר: על מה אנחנו מדברים פה?

סתיו שפיר: על לתת היסטוריה של התקנה התקציבית, על להסביר למה החלטה משנת 2012 לא נכנסה לבסיס התקציב של 2016.

סתיו שפיר: אלה דברים מינימאליים שצריך להסביר.

סתיו שפיר: על זה מתווכחים עם האוצר?

סתיו שפיר: אני ראיתי את ההתכתבות.

סתיו שפיר: אני שמחה שההתכתבות הזאת יצאה.

סתיו שפיר: מה זה כל העניין הזה של לנהל דיון מאחורי הקלעים על הנוהל, הרי חברי הוועדה הצביעו עליו?

סתיו שפיר: האוצר התרברב ונפנף בו בפני בית המשפט העליון.

סתיו שפיר: מה שהאוצר עשה זה לבזות את בית המשפט העליון, כי לא הייתה לו שום כוונה להעביר את הנוהל הזה.

סתיו שפיר: שנייה אחרי בא האוצר למסדרון כדי לנסות לנהל איתך, אדוני היושב-ראש, וללחוץ עליך להעביר פה משהו אחר כי לא נוח לו.

סתיו שפיר: מה לא נוח לו? יש להם במערכת, ואני ראיתי אותה במו עיני, את כל ההיסטוריה התקציבית.

סתיו שפיר: זה לוקח שנייה וחצי.

סתיו שפיר: מה לא נוח לכם להעביר?

סתיו שפיר: אחר כך באים ואומרים לנו שהפקידים מהאוצר כועסים ומאוכזבים מחברי הכנסת ששואלים יותר מידי שאלות.

סתיו שפיר: מה לא נעים?

סתיו שפיר: האוצר לא יכול להתנהל ככה.

סתיו שפיר: לא יכול להיות שהוועדה תנהל מו"מ כזה מאחורי הקלעים ובהתכתבות שאתה, אדוני היושב-ראש, פתאום מוותר בשמנו על חלקים בנוהל.

סתיו שפיר: הנוהל הזה מינימאלי כדי שנוכל להצביע פה כמו שצריך.

סתיו שפיר: הוא לא פותר את הבעיה.

סתיו שפיר: יש פה הזדמנות אדירה לכולנו, וזה לא עניין של ימין ושמאל, אופוזיציה וקואליציה, שמשרד האוצר יבין פעם אחת ולתמיד שלשנת 2017 הוא הולך לבנות תקציב נורמאלי, לתכנן את התקציב כמו שעושים במדינות נורמאליות.

סתיו שפיר: אם עכשיו נוותר לו ונמשיך להעביר את העברות התקציביות האלו כי הלחץ מובן, לא יהיה לאוצר שום אינטרס להביא לנו תקציב אמיתי, הוא ימשיך להביא לכנסת תקציב פיקטיבי וימשיך לנסות לתקן אותו בהעברות תקציביות.

סתיו שפיר: אם הפעם נעמוד חזקים מול השיטה הזאת, לשנה הבאה יהיה תקציב נורמאלי, יתפנו מיליארדי שקלים שיוכלו לעבור למטרות שבאמת חשובות לאזרחי המדינה.

סתיו שפיר: יש לנו פה הזדמנות.

מיקי לוי: אדוני היושב-ראש, אני מודה שהפתעת אותי בכך שאתה בא לכאן ואתה אומר שנעמוד בנוהל.

מיקי לוי: חשבתי שאתה הולך למסמס את כל נושא הנוהל.

משה גפני: אני לא משנה כלום.

מיקי לוי: אני מעריך את זה שאתה עומד על ביצוע הנוהל.

מיקי לוי: הדרישה של הנוהל היא דרישה ראויה, היא מינימליסטית.

מיקי לוי: מה ביקשנו?

מיקי לוי: שתגידו לנו מאיפה להיכן.

מיקי לוי: מה לא בסדר בעניין הזה?

מיקי לוי: ביקשנו גם 3 שנים אחורה.

משה גפני: 3 שנים אחורה זה רק בעודפים.

מיקי לוי: נכון.

משה גפני: בהעברות זה רק שנה.

מיקי רוזנטל: גם הזלזול הזה שכותבים לך את המספר של החלטת הממשלה.

מיקי רוזנטל: מה, אני צריך לרוץ לחפש איזו החלטת ממשלה?

מיקי רוזנטל: למה מבזים אותנו?

מיקי רוזנטל: זה זלזול נוראי בחברי כנסת.

מיקי רוזנטל: מה, אני עובד אצלם?

מיקי לוי: אני רוצה לדעת מהיכן, מאיפה.

מיקי לוי: אני לא מבין מה יש לכם להסתיר.

מיקי לוי: אתם נותנים לי מספר העברה וזהו?

מיקי לוי: אני רוצה דברי הסבר.

מיקי לוי: חייבים דברי הסבר, אלא אם כן יש משהו להסתיר.

מיקי לוי: בתקציב דו-שנתי תהיה קטסטרופה אימתנית.

מיקי לוי: למה?

מיקי לוי: אי אפשר לדעת את התמונה המקרו כלכלית מכאן לעוד שנתיים.

מיקי לוי: אני מתחנן, אדוני ראש הממשלה, לך לתקציב חד-שנתי, תעשה טובה לאזרחי מדינת ישראל.

מיקי לוי: אתה מכוון אקדח מעשן כרולטה רוסית לראשה של הכלכלה הישראלית.

מיקי לוי: תעשה לנו טובה.

מיקי לוי: אדוני היושב-ראש וחבריי חברי הכנסת, אני חושב שמשרד שעשה את עבודתו נאמנה והגיש לנו את זה במסודר, מעבר ליומיים שאנחנו מבקשים, ראוי שנדון בו, כי זה יהווה שוט וסימן לאלה שלא מסודרים שלא נדון בהם.

מיקי לוי: נדון רק במסודרים.

מיקי רוזנטל: אדוני היושב-ראש, לפי איזה נוהל אנחנו עובדים?

משה גפני: לפי הנוהל שסוכם בוועדה.

אורלי לוי אבקסיס: מה שקורה פה עכשיו זה זילות.

אורלי לוי אבקסיס: אנחנו לא סתם נמצאים כאן.

אורלי לוי אבקסיס: מה שקורה פה זה סוג של בדיחה.

אורלי לוי אבקסיס: מה אנחנו מבקשים?

אורלי לוי אבקסיס: אנחנו מבקשים שיתנו לנו את הכלים לעשות את העבודה שלנו נאמנה.

אורלי לוי אבקסיס: אנחנו מחויבים לתמונת המצב.

אורלי לוי אבקסיס: אנחנו נבחרי הציבור, אנחנו אלה שנבחרנו להיות שומרי הסף של הציבור - לאן הדברים הולכים, איך הם מתנהלים, האם יש יישום, האם יש תכנית ארוכת טווח.

אורלי לוי אבקסיס: האבסורד הוא שאנחנו באים כמו קבצנים בפתח ומתחננים לעשות את העבודה שלנו.

אורלי לוי אבקסיס: אדוני היושב-ראש, אני מצפה ממך ומודה לך שאתה לא מוכן להתפשר.

אורלי לוי אבקסיס: השאלה אם מחר או מחרתיים נתעורר למציאות אחרת שבה נוותר על הנוהל.

אורלי לוי אבקסיס: התפקיד שלנו כחברי כנסת זה לבקר את עבודת הממשלה, לא רק לחוקק, כי בסופו של דבר הממשלה מחוקקת כי היא הרוב בכנסת.

אורלי לוי אבקסיס: לפחות את התפקיד של הביקורת תתנו לנו.

אורלי לוי אבקסיס: תסמכו עלינו שכשזה משהו טוב, כשזה משהו שמתנהל כמו שצריך, אנחנו מתעלים מעל השיקולים הפוליטיים, כמו העניין שהיה עם משרד הרווחה שבאו ונתנו את כל התשובות.

אורלי לוי אבקסיס: אנחנו אתגרנו את פריצקי, שאלנו אותו שאלות, ירדנו לרזולוציות קטנות.

אורלי לוי אבקסיס: הם נתנו תשובות.

אורלי לוי אבקסיס: על חלק מהתשובות לא הסכמנו, אבל הבנו את סוג העבודה, את הדחיפות, לכן גם אישרנו פה אחד.

אורלי לוי אבקסיס: לא היה העניין של אופוזיציה וקואליציה, היה ענייני.

אורלי לוי אבקסיס: אני שומעת, אדוני היושב-ראש, שיש פה נבחרי ציבור ומשרדים שממונים עליהם שמפחדים מאגף התקציבים.

אורלי לוי אבקסיס: מאיימים עליהם שאם הם ישתפו פעולה עם הוועדה שלך, הם ייפגעו בתקציב שלהם.

אורלי לוי אבקסיס: כולם יודעים את זה.

משה גפני: אני מסתייג מזה.

אורלי לוי אבקסיס: כל אחד מפחד.

אורלי לוי אבקסיס: המציאות היא כזאת שאי אפשר לתקן אותה.

אורלי לוי אבקסיס: אם ח"כים מפחדים, אם שרים מפחדים ופקידים אחרים מפחדים רק בגלל שהם על השאלטר, משהו דפוק במערכת ובשיטה.

אורלי לוי אבקסיס: אני מקווה מאוד, אדוני היושב-ראש, שאתה לא פחדן.

אורלי לוי אבקסיס: הוכחת כמה פעמים שאתה יודע ללכת עם גב זקוף ולהילחם את המלחמות האלו גם כאן.

אורלי לוי אבקסיס: צריך להראות אחת ולתמיד לפקידים במשרד האוצר ובאגף התקציבים שאנחנו לא פיקציה.

אורלי לוי אבקסיס: אנחנו נבחרי הציבור, לא אתם.

אורלי לוי אבקסיס: אם אתם רוצים להעביר את האג'נדה שלכם, בבקשה תלכו לכיכר העיר, תציגו את האג'נדה שלכם.

אורלי לוי אבקסיס: אם ירצה הציבור, הוא יבחר בכם.

אורלי לוי אבקסיס: אתם מנהלים את המדינה כאילו אתם בעלי הבית ואנחנו חותמת גומי.

אורלי לוי אבקסיס: נגמר הסיפור הזה.

אורלי לוי אבקסיס: תספקו את החומר כדי שנעשה את העבודה שלשמה נבחרנו.

עיסאווי פריג': לכל בן אדם יש מחיר.

עיסאווי פריג': לכל אחד מאיתנו יש מחיר.

עיסאווי פריג': באגף התקציבים יושבים ואומרים: שידברו, מה שהיה הוא שיהיה.

עיסאווי פריג': השאלה מה המחיר ששילמו לך, אדוני היושב-ראש, שתזרום בצורה כזאת.

אראל מרגלית: כמה קיבלת לישיבות?

משה גפני: זה בהסכם הקואליציוני.

משה גפני: זה מעליב ולא הגון.

אראל מרגלית: כמה זה?

משה גפני: אני לא רוצה להגיד, לך תבדוק.

משה גפני: אני עומד פה אחרי שסוכם ההסכם הקואליציוני.

משה גפני: אני עומד מול אגף תקציבים.

משה גפני: חבר הכנסת עיסאווי פריג' עמד במליאת הכנסת אתמול ואמר שגפני העביר יותר מניסן סלומינסקי כסף להתנחלויות.

משה גפני: אני ניהלתי מלחמת עולם כיושב-ראש הוועדה על החטיבה להתיישבות.

משה גפני: מי עוד עשה את זה?

עיסאווי פריג': הנסתר בוועדה הזאת רב על הגלוי.

עיסאווי פריג': לא צריך להיות חכם במיוחד בכדי להבין את המריחות השיטתיות שמתגאים בהן אגף התקציבים.

עיסאווי פריג': יש לי הצעה לסדר, אדוני היושב-ראש.

עיסאווי פריג': אני מבקש ממך לעזור לי.

עיסאווי פריג': אני קיימתי מספר ישיבות עם הפקידים באוצר.

עיסאווי פריג': הם קיבלו אותי בסבר פנים יפות, עם צ'פחות וחיוכים, הכל טוב ויפה, רק מה הם אמרו בסוף?

עיסאווי פריג': את מה שאמר מיקי לוי.

עיסאווי פריג': כשאתה הולך אליהם, מפנים אותך לאינטרנט.

עיסאווי פריג': לא נעים לך, כי כחבר כנסת אתה צריך לעבוד עם הכלים המתקדמים, לאתר את כל הנתונים.

עיסאווי פריג': הם יודעים שאם הם זורקים אותך לשם, אתה לא תצא.

עיסאווי פריג': מה שאני מבקש ממך, אדוני היושב-ראש, זה להגיד לאמיר לוי ולחבר'ה מאגף התקציבים שיעבירו אותנו סדנא איך לאתר את הנתונים בהעברות הכספיות, איך לקרוא את התקציב בצורה קלה.

אורלי לוי אבקסיס: הם לא רוצים שנדע מה הם כתבו שם.

עיסאווי פריג': רק שידריכו אותנו.

עיסאווי פריג': גפני, אתה תעשה את כל העברות כי הרי אתה מחויב על פי הקואליציה.

משה גפני: תעשה לי טובה, תגיד את מה שאתה אומר, אל תדבר בשמי.

עיסאווי פריג': אתה מחויב.

משה גפני: אני עומד במאבק.

משה גפני: אתה אומר לי שאני מחויב לקואליציה?

עיסאווי פריג': בשביל העשייה הפרלמנטרית, בשביל הבוחרים שלנו, תן להם הוראה.

משה גפני: אני נותן הוראה לאגף התקציבים?

עיסאווי פריג': על תעביר להם.

עיסאווי פריג': אנחנו צריכים להבין מה קורה.

עיסאווי פריג': זה חתול ועכבר מה שקורה כאן.

עודד פורר: בניגוד למה שאמר עיסאווי, אני כן רוצה לשבח אותך, כי אני יודע את העמידה הדקדקנית שלך על הנוהל.

עודד פורר: זה לא עניין של מה בכך במובן הזה.

עודד פורר: אם אתה מתכנן להעלות עכשיו את המשרדים ששלחו באופן עצמאי כנגד אגף התקציבים - -

משה גפני: לא כנגד.

עודד פורר: לא כנגד, אלא בניגוד לאגף התקציבים שאמר להם לא לשלוח.

אראל מרגלית: הוא אמר להם לא לשלוח?

עודד פורר: תעלה אותם לדיון ולהצבעה היום.

עודד פורר: נודיע לכל שאר המשרדים שמי שינהג כמוהם עד השעה 16:00 היום, יגיע לדיון מחר.

משה גפני: אנחנו מדברים על פנייה מספר 8 לוועדה.

<דניאל מלצר: הפנייה שלנו נועדה לתקצב 220 מיליון שקל בהוצאה מותנית בהכנסה למשרד להגנת הסביבה, בהתאם להסכם עם קק"ל שנחתם בנובמבר האחרון.

עיסאווי פריג': מה זה "מותנית"?

<ישראל דנציגר: מונחת בפניכם הפנייה.

<ישראל דנציגר: להזכיר לכם, המשרד להגנת הסביבה עוסק בהפחתת זיהומים וסיכונים.

<ישראל דנציגר: הוא מתמקד בזה בשביל להציל חיים ולשפר את בריאות תושבי מדינת ישראל.

<ישראל דנציגר: הצלחנו לרתום כספים נוספים מהקרן הקיימת לישראל, להחזיר אותם לתושבי מדינת ישראל, לפריפריה החברתית, ולסייע בשיפור הבריאות של אותם תושבים.

<ישראל דנציגר: את הכספים האלה אנחנו מקצים למספר פרויקטים.

<ישראל דנציגר: אנחנו מתחילים בפרויקט של 80 מיליון שקלים שמיועד לשקם את השכונות החלשות ביותר במדינת ישראל, שזה דיור ציבורי ואחר.

<ישראל דנציגר: אנחנו לא רק משקמים את הדירות עצמן ואת השטחים הציבוריים, אלא גם הופכים אותם ליעילים אנרגטית.

<ישראל דנציגר: כל דייר באותם בתים יחסוך לעצמו בין 100 ל-300 שקל לחודש בהוצאות החשמל.

<ישראל דנציגר: אנחנו שמים pv על הגגות שמייצר חשמל.

אורלי לוי אבקסיס: זה בדיוק הצעת החוק שעולה בוועדה להתחדשות עירונית על אנרגיה מתחדשת.

אורלי לוי אבקסיס: התקציב הוא במשרד שלכם ולא במשרד השיכון?

<ישראל דנציגר: הפרויקט הזה מחולק ל-2.

<ישראל דנציגר: המטרה בסוף היא לשקם את אותם מבנים בשכונות החלשות, לשים pv על הגגות שייצר חשמל והכנסה.

<ישראל דנציגר: ההכנסה הזאת מוקדשת לתחזוקה של 25 שנה לאותן דירות ולאותם שטחים ציבוריים.

<ישראל דנציגר: זה משהו חסר תקדים.

עיסאווי פריג': איפה זה קיים?

<ישראל דנציגר: אנחנו נגיע לכ-30 מתחמים.

<ישראל דנציגר: 2400 יחידות דיור יזכו לבתים משופצים ויעילים אנרגטית.

<ישראל דנציגר: את הדבר הזה אנחנו מחלקים ל-2.

<ישראל דנציגר: 40 מיליון שקלים מתווספים לשיקום שכונות של משרד השיכון.

<ישראל דנציגר: מה שמשרד השיכון עושה זה רמה אחת, אנחנו מוסיפים על זה רמה שמייעלת את זה אנרגטית ונותנת מנגנון הכנסה לאורך שנים.

<ישראל דנציגר: בשלב הראשון נגיע ל-10 מתחמים, בשלב השני נגיע לעוד 20.

אראל מרגלית: כמה אנשים צריכים כדי לתחזק קבוצת בתים מסוימת?

<ישראל דנציגר: יש 3 פרויקטים.

<ישראל דנציגר: פרויקט ראשון הוא פרויקט שיפוץ המבנה עצמו – אטימת הגג, בידוד החזיתות, זיגוג כפול לחלונות כדי שלא תברח אנרגיה, תאורה במדרגות.

<ישראל דנציגר: כל זה לא קיים היום.

<ישראל דנציגר: זה פרויקט ראשון שאנחנו עשים דרך החברות המשכנות, שזה עמידר ועמיגור.

אורלי לוי אבקסיס: זה הכסף שמגיע מקק"ל?

<ישראל דנציגר: 40 מיליון שקל מגיעים מקק"ל.

<ישראל דנציגר: פרויקט שני שמשלים את התמונה זה לשים את האנרגיה הסולארית על הגגות.

<ישראל דנציגר: שם אנחנו יוצאים למכרז נפרד שלא קשור בעמידר ובעמיגור.

<ישראל דנציגר: פרויקט שלישי, שהוא ה-40 מיליון הנוספים, הוא פרויקט של שיקום השטח הציבורי - הצללות, ספסלים וכו'.

עיסאווי פריג': באותם מתחמים?

<ישראל דנציגר: כן.

<ישראל דנציגר: הרעיון הוא לייצר שכונות שמייצרות את זה.

בצלאל סמוטריץ': כמובן שאנחנו כולנו בעד, אבל למה המשרד להגנת הסביבה עושה הצללה וגנים ציבוריים?

בצלאל סמוטריץ': דיברת קודם על שימור אנרגטי וכו'.

בצלאל סמוטריץ': את זה אני מבין שהמשרד להגנת הסביבה עושה.

אורלי לוי אבקסיס: בדיון שעבר גילינו שתקציב של 30 מיליון למשפחתונים עבר ביחד עם השר שעבר ממשרד הכלכלה למשרד הנגב והגליל.

אורלי לוי אבקסיס: גם אנחנו שאלנו מה הקשר.

אורלי לוי אבקסיס: אמרו לנו שהיה צריך לתת משהו כדי שיעבור.

אורלי לוי אבקסיס: פה יש קשר.

<ישראל דנציגר: הצללה מורידה את החום, כאשר הורדת החום מורידה את השימוש במזגנים, מורידה את השימוש בחשמל, מורידה את שריפת הפחם שהיא אחד הגורמים העיקריים להרג על ידי זיהום אוויר.

<ישראל דנציגר: בהצללה אתה מוריד את גזי החממה.

אורלי לוי אבקסיס: אתם תתמכו בהצעת חוק שמדברת על כך שבכל התחדשות עירונית נוריד את המבנים הישנים שלא מצליחים לקרר ובטח לא לחסוך באנרגיה?

אורלי לוי אבקסיס: ההשקעה היא מינימאלית ביחס תוצר לאורך זמן.

אורלי לוי אבקסיס: אתם צריכים להיות אלה שמעודדים שהפרויקט שאתם מביאים לשיקום שכונות יהיה בפרויקטים האחרים בהתחדשות עירונית.

אורלי לוי אבקסיס: אני כבר העליתי את זה לוועדת שרים לחקיקה.

אורלי לוי אבקסיס: אני אשמח אם המשרד להגנת הסביבה יתמוך בזה.

<ישראל דנציגר: אנחנו נתמוך.

<ישראל דנציגר: הפרויקט הבא הוא פרויקט של 70 מיליון שקלים שבו אנחנו מסייעים לרשויות בפריפריה החברתית לעשות התייעלות אנרגטית ברחובות ובמבני ציבור.

<ישראל דנציגר: התייעלות אנרגטית זו תוריד להן את עלויות החשמל בין 30% ל-50% ממה שזה היום, תגרום להפחתה בשריפת הפחם ולהורדת זיהום האוויר במדינת ישראל.

עיסאווי פריג': התחלתם בפרויקט?

<ישראל דנציגר: לא התחלנו בפרויקט, כי אני מחכה לאישור היום.

עיסאווי פריג': מה הצפי?

<ישראל דנציגר: יתחילו לעשות את הפרויקט באוקטובר השנה.

<ישראל דנציגר: הפרויקט ייקח שנה לכל הרשויות האלו.

עיסאווי פריג': מה המבחן לבחירת הרשויות?

<ישראל דנציגר: מדינת ישראל צריכה להתייעל אנרגטית.

<ישראל דנציגר: גילינו שהרשויות החזקות עושות את זה, כי הן משיגות הלוואת מבנקים.

<ישראל דנציגר: הרשויות החלשות לא יכולות, לכן גייסנו 40% מההשקעה.

<ישראל דנציגר: סידרנו עם בנקים אחרים שיציעו לרשויות הלוואות בתנאים נוחים.

<ישראל דנציגר: אנחנו מגיעים ל-175 מיליון שקל למען התייעלות אנרגטית ברחובות ובמבני ציבור.

עיסאווי פריג': אתה מתנה את זה בהשתתפות עצמית של הרשות?

<ישראל דנציגר: בכלל לא.

עיסאווי פריג': אתה אומר שהיא תלך לקחת הלוואה מהבנק.

<ישראל דנציגר: אני הלכתי בשבילה.

<ישראל דנציגר: הערבות שאני מביא והכסף שאני מביא מאפשר לרשות להשיג הלוואה שהיא לא יכלה לפני כן.

עיסאווי פריג': איך יישוב במצב סוציו אקונומי נמוך - - ?

אורלי לוי אבקסיס: הוא אומר שהחשמל שהוא ייצר יחזיר את ההלוואה.

עיסאווי פריג': האם הישובים הערביים יהיו חלק מתוך אותם 70 מיליון?

<ישראל דנציגר: חד משמעית.

<ישראל דנציגר: יוצאים קולות קוראים שצריך לזכות בהם.

<ישראל דנציגר: אני עוד לא יודע מי יזכה.

<ישראל דנציגר: המדד הוא קילוואט נחסך.

<ישראל דנציגר: צריך לגשת.

עיסאווי פריג': אם הערבים לא ייגשו, הם לא יקבלו.

אורלי לוי אבקסיס: למה שלא ייגשו?

אורלי לוי אבקסיס: תחדדו את הנהלים לגבי איך לפנות.

<ישראל דנציגר: תיכנס ליוטיוב ותראה שרשויות ערביות במעלה עירון חסכו 30% עד 50% מהוצאות החשמל שלהן במימון שלנו.

<ישראל דנציגר: גם פה יהיו רשויות ערביות.

מנואל טרכטנברג: ישראל, יישר כוח, זאת דוגמה מצוינת למה שאנחנו מבקשים.

מנואל טרכטנברג: השמיים לא נפלו.

מנואל טרכטנברג: נחשפנו לפעילות מבורכת של המשרד.

מנואל טרכטנברג: הלוואי שיכולנו לעשות את זה לגבי כל משרד.

מנואל טרכטנברג: מדובר פה בכסף חד פעמי שמגיע מקק"ל.

מנואל טרכטנברג: מה יקרה בהמשך?

מנואל טרכטנברג: לא ברור אם יהיו כספים כאלה בהמשך.

מנואל טרכטנברג: יש פה יוזמות שידרשו תקצוב עתידי.

מנואל טרכטנברג: חלק אמרת שיגיע מקרן מיוחדת, אבל זה כסף קטן.

מנואל טרכטנברג: אני רוצה שתהיה אמירה שלכם על כך שהכסף של קק"ל, שהוא חד פעמי, לא יבוא במקום הכסף בבסיס שמיועד למטרות כל כך ראויות כמו המטרות האלו.

<ישראל דנציגר: אתה נוגע בנקודה מאוד חשובה.

<ישראל דנציגר: התפקיד שלי הוא ליזום פרויקטים פורצי דרך כאלה ולוודא שאחרי 10 שנים שאני לא נמצא הם ימשיכו להיות קיימים.

<ישראל דנציגר: אני מוודא את זה על ידי זה שיש חקיקה ותקינה מתאימה.

<ישראל דנציגר: דרך אגב, מצבנו בזה הוא טוב.

<ישראל דנציגר: דבר שני, לוודא שבבסיס התקציב נכנסים האלמנטים שאנחנו מדברים עליהם.

<ישראל דנציגר: אתם תראו בשנים הקרובות שינויים בתקציב של המשרד להגנת הסביבה שמתמקדים בדיוק בדברים כאלה.

מנואל טרכטנברג: כבר בתקציב הקרוב, שזה תקציב לשנתיים, הדברים האלה צריכים להיכנס.

מנואל טרכטנברג: אם לא, לא תהיה לזה השפעה.

<ישראל דנציגר: השאלה נכונה.

<ישראל דנציגר: כשנגיע לדיוני התקציב אתה תראה את התשובה לשאלה שלך.

<ישראל דנציגר: זאת בדיוק המחשבה.

מנואל טרכטנברג: הנה דוגמה לכך שצריך דיון כזה כדי שנהיה מודעים ונוכל להיערך.

אוסאמה סעדי: האם לוקחים בחשבון את המגזר הערבי בעניין הזה?

אוסאמה סעדי: אם המועצות והעיריות במגזר הערבי צריכות לשאת בחלק מהעלויות, סימן שהן לא יקבלו חלק מזה.

מיקי לוי: אגב התקציבים, ירדו 220 מיליון שקל, יש עוד 980 מיליון שקל.

מיקי לוי: הטענה של קרן קיימת שאתם לא יודעים לתת להם תשובה לאן להעביר את הכסף.

מיקי לוי: אם לא תתנו תשובה לאן להעביר את הכסף, אני מתחיל לרוץ במירוץ בלתי רגיל לקראת סוף השנה ולא יהיה מה לעשות.

מיקי לוי: אל תתנו לי תשובה עכשיו, אבל אני לא ארד מכם עד שאני לא אדע לאן הולכים ה-980 מיליון שקל.

אורלי לוי אבקסיס: הם חייבים ללכת לפרויקטים חברתיים, זה היה ההסכם.

עיסאווי פריג': אם אין לך כסף להשלים את הפרויקט כי הכסף שקיבלת מקק"ל הוא חד פעמי, איך אתה נערך להמשך?

אורלי לוי אבקסיס: יש הוצאות ראשוניות גבוהות בפרויקטים האלה, אבל הם מתחזקים את עצמם, הם פרי מניב.

אורלי לוי אבקסיס: כשאתה משקיע באנרגיה מתחדשת, באנרגיה סולארית, היא מתחילה מהשמש לתת לך החזרים, לכן היא מכסה את עצמה.

<ישראל דנציגר: המשרד להגנת הסביבה שם דגש על צמצום פערים חברתיים.

<ישראל דנציגר: אנחנו יודעים שבישובים שידם אינה משגת יש זיהומים וסיכונים הרבה יותר גבוהים, לכן שם אנחנו משקיעים הכי הרבה.

<ישראל דנציגר: לא תראה קול קורא עם מצ'ינג יוצא מהמשרד שלי, זה דבר לא חברתי.

<ישראל דנציגר: המקום היחיד שבו הרשויות משלימות כסף זה מקומות שבהם הכסף שאני נתתי מאפשר להן לקבל הלוואות בנקאיות שיוחזרו על ידי הרווחים שהפרויקט הזה ייצר.

<ישראל דנציגר: רשות ערבית או יהודית לא תצטרך לשים שקל על הפרויקטים האלה בגלל הכסף ההתחלתי שאנחנו שמנו.

משה גפני: מי בעד פנייה מספר 8 לוועדה, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: פנייה מס' 38 עד 40 - תוספת תקציב למינהלת תנופה.

<מתן יגל: הפנייה נועדה להעביר למינהלת תנופה סכום של 86 מיליון 766 אלף ₪ במזומן, וכן סכום של 49 מיליון 774 אלף ₪ בהרשאה להתחייב.

עיסאווי פריג': מתי הטיפול במפונים ייגמר?

משה גפני: לא ייגמר.

משה גפני: המדינה נהגה לא בסדר עם הדבר הזה.

משה גפני: אני לא מציג עמדה פוליטית, כי העמדה הפוליטית שלי בעניין הזה לא חשובה כרגע, אבל מדינה שמחליטה שהיא מפנה אנשים ומשפחות ממקומות המגורים שלהם, לא חשובה הסיבה, חייבת לדאוג להם.

עיסאווי פריג': לנמה לוקח כל כך הרבה זמן?

משה גפני: ככה המדינה מתנהלת.

משה גפני: בקדנציה הקודמת העברתי כאן פה אחד את החוק לגבי המפונים.

משה גפני: המדינה כשלה בעניין זה.

משה גפני: אני לא מביע עמדה פוליטית.

משה גפני: אנחנו יכולים להיות בעמדות פוליטיות שונות.

עיסאווי פריג': אני מסכים איתך, אבל הם צריכים להגיד מה צריך על-מנת לסיים עם התהליך של קליטת המפונים.

מיקי לוי: לא משנה העמדה הפוליטית, מדובר באנשים.

משה גפני: מי בעד פנייה מספר 38 עד 40, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: פנייה מס' 45 – משרד הבריאות.

<אורן גבע: הפנייה נועדה לעשות שני שינויים מרכזיים.

<אורן גבע: אחד, שינויים פנימיים בתקציב משרד הבריאות בהתאם לתחזית ביצוע, להחלטות ממשלה ולסדר העדיפויות של המשרד, ושניים, הפנייה נועדה להוסיף תקציב של הרשאה להתחייב בהתאם להסכמים שנחתמו על ידי המשרד עם קופות החולים במהלך שנת 2015.

עיסאווי פריג': כמה סך הכל אתם מבקשים?

<אורן גבע: אין תוספת של תקציב מזומן בשנת הכספים הזאת, יש הרשאה להתחייב.

עיסאווי פריג': כמה כסף?

<אורן גבע: הפנייה מביאה שינויים פנימיים בתקציב המזומן.

משה גפני: הבנו שאין תוספת.

משה גפני: על איזה סדרי גודל אנחנו מדברים?

משה גפני: מה השינויים התקציביים?

<אורן גבע: סדר הגודל של השינויים הפנימיים הוא סדר גודל של 450 מיליון ₪.

עיסאווי פריג': כמה זה מתוך תקציב המשרד?

<אורן גבע: תקציב משרד הבריאות לשנת 2016 עומד על כמעט 30 מיליארד ₪.

<אורן גבע: מדובר באחוז וחצי של שינויים פנימיים.

עיסאווי פריג': מה אחוז הניוד מהתקציב הגמיש של המשרד?

<אורן גבע: ההפרדה הזאת בין קשיח לגמיש במשרד הבריאות היא קצת בעייתית.

<אורן גבע: גם התקציבים שמועברים לקופות החולים הם לא תקציבים גמישים.

מנואל טרכטנברג: הסל שמועבר לקופות החולים זה עיקר התקציב.

מנואל טרכטנברג: זה לא רלוונטי לדיון על 450.

מנואל טרכטנברג: לפחות תוציא את זה מהמכנה.

<אורן גבע: התקציב של סל הבריאות בתוך תקציב המדינה, שחלק ממנו מגיע ממס בריאות, הוא בסביבות ה-19 מיליארד שקלים.

עיסאווי פריג': זה אומר 450 מתוך 11.

עיסאווי פריג': זה כולל את השכר שנמצא בתוך ה-11.

מנואל טרכטנברג: את ה-19 מיליארד האלה צריך להוציא מהחשבון.

עיסאווי פריג': זה לא אחוז וחצי ניוד.

עיסאווי פריג': מעבר ל-450 הוא מבקש הרשאה להתחייב של מיליארד 400, שזה בעצם מעבר לתקציב המאושר של 2016.

מיקי לוי: זה על חשבון התקציב הבא?

<אורן גבע: זה בגין הסכמים שנחתמו בשנת 2015.

<אורן גבע: על מנת לבצע את ההסכמים נדרשת הרשאה להתחייב.

מנואל טרכטנברג: מה זה כולל?

<אורן גבע: הסכמי הייצור עם קופות החולים.

<אורן גבע: חלק משיטת התקצוב במערכת הבריאות זה שבנוסף לתקציב הסל חותמים מידי 3 שנים על הסכמים עם קופות החולים על כך שמוסיפים להן תקצוב בגין עמידה ביעדים מסוימים.

<אורן גבע: זה חלק משיטת התקצוב.

משה גפני: למה הרופאים בפריפריה זה 23 מיליון 800?

משה גפני: זה בגלל שלא היו מספיק רופאים?

משה גפני: דובר על 75 מיליון.

<אורן גבע: מדובר על השלמה של תקצוב מענקים משנת 2014, לא מדובר על התוספת החדשה של 2016.

<אורן גבע: לפני שהגענו לוועדה היו 60 מיליון שקלים, עכשיו אנחנו מוסיפים 23 מיליון נוספים כדי להביא את הסכום הכולל ל-84.

משה גפני: למה 84?

משה גפני: לפי מה זה נקבע?

<אורן גבע: זה לפי הביצוע בפועל.

משה גפני: זה לא שיש ל-2016 יותר מ-75, אלא זה נשאר משנים קודמות.

<אורן גבע: רופאים שהתחילו את ההתמחות שלהם בפריפריה בשנת 2014 והגישו בקשה לקבלת המענק ממשרד הבריאות - -

משה גפני: התפרסם כאילו לא עברו ה-75 מיליון שסיכמנו שעליהם פה בוועדה.

משה גפני: השר ליצמן אמר לנו שהכסף נמצא.

משה גפני: זה נכון?

<אורן גבע: 60 מיליון שקל של המענקים היו בבסיס התקציב, עכשיו אנחנו מוסיפים עוד 23.

<אורן גבע: המענקים תמיד משולמים בעיכוב.

משה גפני: אני מברך את המשרד על זה, זה דבר חשוב מאוד, אסור שהוא ייפגע.

משה גפני: זאת הייתה החלטה של האופוזיציה והקואליציה.

מנואל טרכטנברג: לאיזו מטרה ה-450 מיליון האלה?

מיקי לוי: כתוב שמדובר במקצועות רפואה נדרשים.

מיקי לוי: האם זה לכל חלקי הארץ או שרק לפריפריה?

<אורן גבע: לתכנית המענקים יש שני מאפיינים: מקצוע נדרש והתמחות בפריפריה.

<אורן גבע: סכום המענק נקבע על פי שני הפרמטרים האלה.

<אורן גבע: רופא שנדרש בפריפריה יקבל מענק גבוה יותר מרופא שנדרש באזור המרכז.

עיסאווי פריג': כמה היו התמריצים לקופות בתקציב שעבר?

<אורן גבע: בסביבות ה-1.5 מיליארד שקלים.

עיסאווי פריג': כל שנה?

<אורן גבע: אחת ל-3 שנים נחתמים הסכמים.

עיסאווי פריג': למה לא הכנסת את זה מראש לבסיס התקציב?

<אורן גבע: אני לא יכול לתקצב הסכם בטרם הוא סופי.

<אורן גבע: זה רק מיום שהמדינה חתמה על ההסכם עם הקופות.

משה גפני: אנחנו צריכים לעשות כל מאמץ להכניס כמה שיותר לבסיס התקציב.

משה גפני: יש דברים שאי אפשר.

עיסאווי פריג': אלה דברים שחוזרים על עצמם.

משה גפני: הוא טוען שהחוזה נחתם מאוחר.

עיסאווי פריג': ידוע שההסכם ייחתם ושזה עניין של טייס אוטומטי.

<אורלי ביטרמן: אנחנו מדברים על פרויקטים חדשים יחסית שמשרד הבריאות רוצה לקדם השנה.

<אורלי ביטרמן: יש פה כמה נושאים.

<אורלי ביטרמן: יש נושא של תקצוב ותמיכות בבתי חולים ציבוריים, שזה בסביבות ה-204 מיליון ש"ח.

עיסאווי פריג': מה המדיניות של השר לגבי בתי החולים הציבוריים?

עיסאווי פריג': להפריט אותן לקופות?

<אורלי ביטרמן: לא.

<אורלי ביטרמן: לסייע להם בפעילות השוטפת.

אראל מרגלית: זה יותר, פחות?

אראל מרגלית: זה משהו שציפיתם לו?

<אורלי ביטרמן: זה מה שציפינו לו.

אראל מרגלית: בתי החולים הציבוריים זקוקים ליותר.

<אורלי ביטרמן: יכול להיות.

<אורלי ביטרמן: אנחנו צריכים לראות איך התכנית מתקדמת בהתאם לביצוע, רק אז לבחון את זה שוב מחדש.

<אורלי ביטרמן: יש תכנית לאומית למניעת זיהומים – 41 מיליון ₪, יש תקצוב פרויקטים של מחשוב – 30 מיליון ₪.

משה גפני: למה זה לא בבסיס?

<אורלי ביטרמן: חלק מהדברים הם דברים שאנחנו מפתחים.

<אורלי ביטרמן: לא תמיד ידוע מראש מה יהיה באישור התקציב.

עיסאווי פריג': הסכומים האלה הם העברות פנימיות.

מנואל טרכטנברג: הסכום הגדול זה הסכום של בתי החולים הציבוריים.

<אורלי ביטרמן: ה-204 מיליון ₪ זה בתי החולים הציבוריים.

מנואל טרכטנברג: מה קרה בשנה שעברה ובשנים קודמות?

<אורלי ביטרמן: התוספת הזאת זה משהו חדש, היא לא הייתה בשנים קודמות.

עיסאווי פריג': כשאת אומרת שמדובר בבתי חולים ציבוריים, זה כולל גם את בתי החולים של הקופות?

<אורן גבע: גם בתי חולים בבעלות קופות חולים הם בתי חולים ציבוריים.

עיסאווי פריג': הם לא נמצאים בחלוקה של ה-200 מיליון.

משה גפני: ה-200 מיליון הם רק לציבוריים שהם לא קופות חולים?

<אורן גבע: כל בית חולים שאינו ממשלתי מוגדר כבית חולים ציבורי.

<אורן גבע: הכסף הזה הוא גם לבתי חולים בבעלות קופות החולים.

<אורלי ביטרמן: יש תכנית לאומית של אפשרי בריא, שזה קידום בריאות שמוביל אגף שירותי בריאות ציבור אצלנו – 25 מיליון ₪ .

אראל מרגלית: מה זה בתי החולים הפסיכיאטריים?

<אורן גבע: כפי שהוועדה יודעת, הרפורמה בבריאות הנפש התבצעה באמצע שנת 2015.

<אורן גבע: בגלל הרפורמה בבריאות הנפש יש צורך בהשלמה של תקצוב בתי החולים הפסיכיאטריים ב-17 מיליון שקל.

אראל מרגלית: אנחנו בעד להגביר את זה, כי אנחנו יודעים שחסרים שם כספים.

משה גפני: מי בעד מספר פנייה 45, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מס' 07-001.

<רועי טייאר: הפנייה הזאת נועדה להעביר עודפים בסכום של 550 מיליון שקל בגין עודפי שנת 2015 מעיר ללא אלימות ומהתקשרויות מול הרשויות המקומיות לביצוע פרויקטים טכנולוגיים.

<רועי טייאר: הכסף נועד לכבאות והצלה - עבור רכש של כבאיות ובינוי של תחנות כיבוי, לשירות בתי הסוהר - עבור החזקת מערכות קשר, אלקטרוניקה, מחשוב, לוגיסטיקה ושיקום, ולמשטרת ישראל - עבור פרויקטים של שיטור עירוני, חיזוק ירושלים - -

עיסאווי פריג': זה יפה שיש עודפים שאתם מעבירים, אבל אנחנו רואים שנתוני הפשיעה הם בהתאם לעודפים.

<איתן גולדפלם: אני מזכיר לכולם שתקציב המדינה אושר רק בנובמבר שנה שעברה, כאשר לאחר מכן הייתה פנייה גדולה של עודפים מ-2014 של למעלה ממיליארד שקל.

<איתן גולדפלם: קיבלנו את התקציב ממש לקראת סוף השנה, בחודש שבו כל המערכות בשלבי סגירה, לכן נוצרו פערים במימוש התקציב.

<איתן גולדפלם: התכניות היו בתהליכי מימוש כאלה ואחרות.

<איתן גולדפלם: לא כל התשלומים שולמו, לכן נוצרו עודפים.

<איתן גולדפלם: העודפים האלה מחולקים פה.

עיסאווי פריג': על פי התיאור שלך, ב-2016 לא יהיו עודפים.

<איתן גולדפלם: אני יכול להסביר למה בהכרח יהיו עודפים.

עיסאווי פריג': אני מדבר על 2017.

משה גפני: אתה אומר שהיות והעודפים האלה היו צריכים להיות ממזמן והביצוע מתעכב, יהיו גם עודפים ל-2017.

משה גפני: היה וב-2017 יתנהל הכל בסדר, האם לא יהיו יותר עודפים?

<איתן גולדפלם: יהיו פחות עודפים.

<איתן גולדפלם: תמיד יש עודפים.

<איתן גולדפלם: עודפים נוצרים כתוצאה מעיכובים של הליכי מכרז, ממשימות רב-שנתיות, מפרויקטים רב-שנתיים, מעיכובים כאלה ואחרים.

<איתן גולדפלם: תמיד יהיו עודפים, השאלה באיזה היקפים.

<רועי טייאר: משרד האוצר עושה כל מה שהוא יכול במטרה שלמשרד לביטחון פנים לא יהיו עודפים גבוהים.

<רועי טייאר: אנחנו עובדים על זה יחד עם המשרד.

עיסאווי פריג': יש לי שאלה לגבי עיר ללא אלימות.

עיסאווי פריג': החברה הערבית מקבלת תקצוב לעיר ללא אלימות בסכומים יפים ומכובדים, אבל האלימות חוגגת.

עיסאווי פריג': דרום לבנון צריכים ללמוד מאיתנו.

עיסאווי פריג': אם לפני כן היו אלות, עכשיו יש אף 16, רימונים ובלגנים.

עיסאווי פריג': מה אמות המידה לפיהם אתם מוציאים כספים?

משה גפני: האם במגזר הערבי נוהג הנושא של עיר אלימות?

משה גפני: האם מוקצבים לזה סכומים?

משה גפני: אנחנו לא מבקשים שתיכנסו לנושא המבצעי.

<איתן גולדפלם: אמות המידה הן שוויוניות.

<איתן גולדפלם: הקריטריונים לחלוקת תקציבים לעיר ללא אלימות הם קריטריונים אחידים, שוויוניים.

עיסאווי פריג': אני לא מדבר על החלוקה ועל הקריטריונים, אני מדבר על מבחן הביצוע.

<איתן גולדפלם: אני לא איש המקצוע שעוסק בעיר ללא אלימות.

<איתן גולדפלם: זו שאלה מקצועית שצריך להפנות לאנשי המקצוע.

משה גפני: מי בעד בקשה מספר 07-001, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מס' 24-004.

<אורן גבע: מדובר פה בעודפים שמועברים משנת 2015 לשנת 2016 - 507 מיליון ש"ח.

משה גפני: איך זה שיש עודף של 123 מיליון בבריאות הנפש?

<חיים עופר: זה מחולק לכמה נושאים.

<חיים עופר: היה גידול מאוד גדול בתחילת שנת הלימודים הקודמת במספר הגנים האוטיסטים.

משה גפני: בריאות הנפש זה אוטיסטים?

<חיים עופר: בתוך סל הבריאות ניתן טיפול בריאותי מקדם.

משה גפני: למה זה בעודפים?

<חיים עופר: שנת הלימודים מתחילה בספטמבר.

<חיים עופר: לוקח זמן עד שמועברים התשלומים, ההנחיות וכל הדברים האלה.

<חיים עופר: לוקח זמן עד שההתחייבויות קורות.

<חיים עופר: במקביל, כמו שקורה במשרד החינוך, ההתחייבות היא שנתית.

משה גפני: ב-3 השנים האחרונות היו כאלה עודפים משנה לשנה?

<חיים עופר: היו עודפים.

<חיים עופר: הם גדלו השנה מאוד, כי גדל מספר - -

משה גפני: זה לא היה בשנה שעברה.

עיסאווי פריג': בכמה גדל מספר הגנים?

<חיים עופר: גדלו מספר האבחונים.

<חיים עופר: הורים נוטים יותר ללכת לאבחונים.

<חיים עופר: יש גידול במודעות.

<חיים עופר: יש שיתוף פעולה עם משרד החינוך להגדיל את הפריסה במחוז חיפה וצפון, מה שלא היה לנו בשנים האחרונות, לכן התקבל תקציב מאוד גדול לנושא הזה.

משה גפני: מי בעד אישור בקשה 24-004, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מס' 18-001.

<יוסי: אנחנו מדברים על פניית עודפים מחויבים משנת 2015 לשנת 2016.

<יוסי: מעבירים כעת עודפים בסעיף 18 בהיקף של 585 מיליון.

<יוסי: העודפים האלה הצטברו במספר נושאים, כשהעיקרים בהם זה תכניות הבראה, מענקי איזון ומענקי פיתוח.

<יוסי: מענקי הבראה ומענקי פיתוח הם דברים שמתפרסים על פני שנים, לכן קשה לחזות במדויק כמה יצא כל שנה.

<יוסי: יש בהם עודפים שעוברים כחלק מההתחייבות שנעשתה בשנים קודמות.

<ששי דקל: חלק ממענק האיזון מועמד כמענק מותנה כנגד הגבייה, כאשר הגבייה נבדקת בסוף השנה.

<ששי דקל: הגבייה תיבדק השנה על חשבון שנה קודמת, כאשר אם הרשות תעמוד על זה, ישולם לה.

<ששי דקל: מענקי פיתוח ותכניות הבראה אלה פרויקטים רב שנתיים, זאת אומרת, ההתחייבות נחתמות אבל התשלומים משולמים בכפוף לביצוע, לכן יש עודפים בסעיפים האלה.

<ששי דקל: לגבי התקנה של מענקים מיוחדים, זה נבע בגלל מועד אישור התקציב בשנה קודמת ואישור העברות הכספים בסוף השנה שלא הספקנו לבצע את מלוא התשלום בגינן.

עיסאווי פריג': מה זה המענקים לרשויות מקומיות ביו"ש?

עיסאווי פריג': ממה זה מורכב?

<ששי דקל: ה-4 מיליון שקל זה יתרה של תקציב הוועד המקומי בחברון.

<ששי דקל: יש יתרה במענקים לשמירה וטיפול בשטחים פתוחים ביהודה ושומרון, ועוד יתרה במענקים ביטחוניים.

עיסאווי פריג': מה זה "מענקים ביטחוניים"?

משה גפני: למה זה עודפים?

משה גפני: למה זה לא בבסיס?

<יוסי: יש כסף בבסיס וכסף שניתן בהחלטות ממשלה במהלך השנה.

<יוסי: אני לא יודע למה יש עודפים, אבל כנראה בגלל שחלק מהכסף ניתן ממש בסוף שנה שעברה, בימים האחרונים של שנה שעברה שהמשרד לא הספיק לשלם.

<יוסי: זאת כנראה הסיבה למה יש שם עודפים.

משה גפני: משרד הפנים, זה כסף שניתן בסוף 2015?

<ששי דקל: חלק ממנו היה בבסיס.

משה גפני: ולכן זה נמצא בעודפים?

<ששי דקל: אלו התחייבויות שנוצרו ולא הספיקו לשלם אותן.

עיסאווי פריג': מכל העברות שציינת בגין תכניות הבראה ומענקים, כמה מיועד להתנחלויות?

<ששי דקל: אני לא יודע להגיד.

<ששי דקל: זה של כלל הרשויות במדינת ישראל.

עיסאווי פריג': אם זה בכלל הרשויות, למה הפרדת את ה-4 מיליון מתוך 584 מיליון?

<יוסי: כי זה תקציב שמחולק רק לרשויות ביהודה ושומרון.

עיסאווי פריג': יש לרשויות ביהודה ושומרון גם בתוך ה-580.

עיסאווי פריג': היית מפריד גם אותן.

<יוסי: מה שמחולק לכל הרשויות נמצא בתקנות הכלליות.

משה גפני: מי בעד בקשה מספר 18-001, מי נגד, מי נמנע?

משה גפני: בעד – פה אחד

משה גפני: נמנעים – אין

משה גפני: בקשה מס' 17-001 - מתאם הפעולות בשטחים.

<מתי ישראל: הפנייה הזאת נועדה להעביר עודפים מחויבים משנת התקציב 2015 לשנת הכספים 2016 עבור מתאם הפעולות בשטחים – סעיף 17.

<מתי ישראל: סך הפנייה עומד על 76 מיליון 583 אלף ₪.

<גיא גולדשטיין: כמו שנאמר פה לפניי על ידי משרדים אחרים, תקציב 2015 הגיע בחלקו בסוף השנה, לכן זה עובר כעודף, מה שנקרא עודפים מחויבים.

<גיא גולדשטיין: חלק ניכר מזה זה גם פרויקטים מתמשכים.

עיסאווי פריג': מה למשל?

<גיא גולדשטיין: הקמת מנהרה בכביש עוג'ה.

עיסאווי פריג': זה שייך למתאם הפעולות בשטחים?

<גיא גולדשטיין: זה שטחי יו"ש, לכן זה בא מאצלנו.

<גיא גולדשטיין: חיבור השומרונים לקו ביוב בגריזים זה פרויקט תלת שנתי.

<גיא גולדשטיין: העודפים בשנת 2014 היו 12 מיליון, הם הצטמצמו ל-9 מיליון ב-2015, עכשיו הם עומדים על 2 מיליון.

<גיא גולדשטיין: אני יכול לתת הרבה מאוד דוגמאות.

<גיא גולדשטיין: יש לנו את קיבוע הבדואים, שזה פרויקט תשתיתי של כמה שנים.

<גיא גולדשטיין: לכל פרויקט מתמשך יש עודפים.

עיסאווי פריג': לפעילות שלכם יש אופי מוניציפאלי או אופי ביטחוני?

<גיא גולדשטיין: התקציבים שלנו הולכים למרחב - חלקו לאוכלוסייה הישראלית, חלקו לאוכלוסייה הפלסטינית.

<גיא גולדשטיין: אם משקיעים בכביש מסוים, הכביש משרת את שתי האוכלוסיות.

<גיא גולדשטיין: בתוך התחומים המוניציפאליים אנחנו לא עוסקים.

עיסאווי פריג': ב-A ו- B אתם לא נוגעים.

עיסאווי פריג': העבודה שלכם היא ב-C.

<גיא גולדשטיין: יש לנו עבודה גם בשטחי A ו-B לא בהקשר המשאבי, כיוון שחלק מהסמכויות לא ניתנו לפלסטינים.

עיסאווי פריג': אתם משקיעים בעיקר בכבישים העוקפים.

<גיא גולדשטיין: לא בעיקר, גם.

<גיא גולדשטיין: זה לא רק כבישים עוקפים, זה גם צירים ראשיים, גם צירים משניים, גם צירים לעבר התנחלויות.

<גיא גולדשטיין: כל עוד זה בתוך שטחי C אנחנו מטפלים.

עיסאווי פריג': כמה התקציב הכולל של המתאם?

<גיא גולדשטיין: סדר גודל של 230 מיליון שקלים.

עיסאווי פריג': אתם מעבירים 76 בנוסף ל-200.

<גיא גולדשטיין: ממש לא.

<גיא גולדשטיין: זה עודף מחויב מתקציב 2015.

עיסאווי פריג': איך אתה מסביר שזה אחוז גבוה יחסית?

<גיא גולדשטיין: מדובר בעודפים מחויבים משנים קודמות בגלל חוסר יכולת ביצוע.

<גיא גולדשטיין: יש פרויקטים שהם רב-שנתיים שלוקחים 3 או 5 שנים.

<גיא גולדשטיין: הראיתי שלאורך השנים, לפחות ב-3 השנים האחרונות, תקציב העודפים שלנו קטן משנה לשנה.

<גיא גולדשטיין: אם לוקחים את מה שהיה לפני 3 שנים, אז העודפים שלנו היו 116 מיליון שקל.

<גיא גולדשטיין: עכשיו אנחנו עם 76 מיליון שקל.

עיסאווי פריג': כמה מתוך ה-230 מיליון הולך לשכר והנהלה?

<גיא גולדשטיין: גם פה זה מורכב, מכיוון שמעל שני שליש מהתקציב שלנו הוא תקציב מותנה הכנסה כתוצאה מגבייה מהפלסטינים שהוא זה שממן את השכר.

משה גפני: מי בעד בקשה מס' 17-001, מי נגד, מי נמנע?

משה גפני: בעד – 3

משה גפני: נמנעים – אין

בצלאל סמוטריץ': אני מבקש להגיש רביזיה.

משה גפני: תודה רבה, הישיבה נעולה.